Diari Oficial de la Generalitat Valenciana


Sumari del DOGV 5142, del 24-11-2005 (2005/13925)

LLEI 9/2005, de 18 de novembre, de la Generalitat, de creació del Col·legi Oficial d'Enginyers Químics de la Comunitat Valenciana.
----------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2005/11/18/9/dof/vci/html**

### Dades del document

Número de DOGV
:   5142

Data del DOGV
:   24-11-2005

Secció del DOGV
:   I. DISPOSICIONS GENERALS

Número del document
:   2005/13974


Data del document
:   18-11-2005

Organisme emissor
:   Presidència de la Generalitat

Tipus de document
:   Llei

Anàlisi jurídica

 Descriptors 

:   * química
    * legislació
    * col·legi professional
    * enginyer

LLEI 9/2005, de 18 de novembre, de la Generalitat, de creació del Col·legi Oficial d'Enginyers Químics de la Comunitat Valenciana. [2005/13441]
  
Sia notori i manifest a tots els ciutadans que les Corts Valencianes han aprovat, i jo, d'acord amb el que establixen la Constitució i l'Estatut d'Autonomia, en nom del Rei, promulgue la llei següent:
  
PREÀMBUL
  
La Constitució Espanyola, en l'article 149.1.18, reserva a l'Estat la competència sobre les bases del règim jurídic de les administracions públiques, i en l'article 36 preveu que la llei regularà les peculiaritats pròpies del règim jurídic dels col·legis professionals. La legislació bàsica estatal en esta matèria està inclosa en la Llei 2/1974, de 13 de febrer, sobre Col·legis Professionals; modificada per la Llei 74/1978, de 26 de desembre; el Reial Decret Llei 5/1996, de 7 de juny; la Llei 7/1997, de 14 d'abril, de Mesures Liberalitzadores en Matèria de Sòl i de Col·legis Professionals, i el Reial Decret Llei 6/2000, de 23 de juny, de Mesures Urgents d'Intensificació de la Competència en Mercats de Béns i Servicis.
  
Per la seua banda, l'Estatut d'Autonomia de la Comunitat Valenciana, confereix a La Generalitat la competència exclusiva en matèria de col·legis professionals i exercici de les professions titulades, sense perjuí del que disposen els articles 36 i 139 de la Constitució. Fent ús d'estes competències es va promulgar la Llei 6/1997, de 4 de desembre, de La Generalitat, de Consells i Col·legis Professionals de la Comunitat Valenciana, l'article 7 de la qual disposa que la creació de col·legis professionals amb àmbit d'actuació a la Comunitat Valenciana es farà mitjançant una llei de La Generalitat.
  
La petició de creació del Col·legi Oficial d'Enginyers Químics de la Comunitat Valenciana, amb esta denominació com a proposada, va ser subscrita pels representants de les associacions següents: Associació d'Enginyeria Química de la Universitat de València; Associació d'Alumnes i Antics Alumnes del Departament d'Enginyeria Química de Castelló; Associació d'Enginyers Químics de la Universitat Politècnica de València, i l'Associació d'Enginyers Químics d'Alacant. L'àmbit territorial d'este és el de la Comunitat Valenciana i la titulació acadèmica oficial exigida, als qui pretenguen exercir la professió com a col·legiats, la d'Enginyer Químic (Reial Decret 923/1992, de 17 de juliol, pel qual es va establir el títol universitari oficial d'Enginyer Químic).
  
Quant a l'existència d'una titulació acadèmica universitària oficial que empare l'exercici professional de l'enginyeria química, esta la va obtindre amb el Reial Decret 923/1992, de 17 de juliol, pel qual es va establir el títol universitari oficial d'Enginyer Químic, norma que es veu indirectament afectada per diverses disposicions posteriors (Reial Decret 1267/1994, de 10 de juny, i Reial Decret 1954/1994, de 30 de setembre, en relació amb el Reial Decret 1497/1987, de 27 de novembre).
  
L'activitat d'estos professionals es relaciona directament amb diversos sectors, com són el químic, alimentari, farmacèutic, sanitari, medi ambient, ceràmic i agrícola, entre altres. Esta amplitud de camps afectats fa aconsellable sotmetre dita activitat a la deontologia i disciplina col·legial; i, com que l'enginyeria química té funcions professionals que poden tindre una incidència directa amb valors constitucionalment reconeguts, com la salut de les persones i la protecció del medi ambient, inclosos en els articles 43 i 45 de la Constitució Espanyola, no és aventurat concloure que aquelles poden tindre una relació directa amb la salut, la qualitat de vida de les persones i el necessari progrés industrial.
  
A més, el buit normatiu entorn de l'enginyeria química fa convenient que es regule el control de l'accés a la professió i l'ordenació de l'exercici professional, i que s'establisca una instància que represente la professió davant dels poders públics, i que siguen els mateixos professionals els qui assumisquen la responsabilitat de definir les regles que han d'observar-se en l'exercici d'una activitat que afecta matèries tan importants com les ressenyades. En resum, la constitució del col·legi permetrà dotar un col·lectiu de professionals d'una organització adequada, capaç de vetlar pels seus drets i interessos, així com d'ordenar l'exercici de la professió, que redundarà en una major efectivitat del dret dels ciutadans a obtindre una adequada protecció de la seua salut i del medi ambient, davant dels riscs potencials dels productes utilitzats en els sectors alimentari, farmacèutic, ceràmic, agrícola, etc.
  
Ha d'assenyalar-se, igualment, que a la Comunitat Valenciana no hi ha cap Consell Autonòmic d'esta professió, per la qual cosa, com que el col·legi objecte de creació té el mateix àmbit territorial, haurà d'assumir les funcions de l'esmentat Consell fins que es procedisca a la seua creació.
  
Per tot allò que s'ha exposat, resulta procedent la constitució del Col·legi Oficial d'Enginyers Químics de la Comunitat Valenciana, en què s'integren els qui, disposant de la titulació oficial regulada en el citat Reial Decret 923/1992, de 17 de juliol, pretenguen desenrotlla professionalment l'activitat d'enginyer químic, a l'àmbit de la Comunitat Valenciana.
  
Article 1. Creació
  
Es crea el Col·legi Oficial d'Enginyers Químics de la Comunitat Valenciana, com a corporació de dret públic, amb personalitat jurídica pròpia i plena capacitat per al compliment dels seus fins.
  
Este col·legi serà regit en totes les seues actuacions pels preceptes bàsics de la legislació estatal en matèria de col·legis professionals, per la Llei 6/1997, de 4 de desembre, de La Generalitat, de Consells i Col·legis Professionals de la Comunitat Valenciana, pel Decret 4/2002, de 8 de gener, del Consell de La Generalitat, pel qual es va aprovar el Reglament de Desenrotllament de la Llei 6/1997, de 4 de desembre, de La Generalitat, de Consells i Col·legis Professionals de la Comunitat Valenciana, per esta llei, pels seus estatuts, per la resta de la normativa interna i tota la que li siga aplicable generalment o subsidiàriament.
  
Article 2. Àmbit territorial
  
L'àmbit territorial del col·legi professional que es crea és el de la Comunitat Valenciana.
  
Article 3. Àmbit personal
  
1. El Col·legi Oficial d'Enginyers Químics de la Comunitat Valenciana agrupa, amb caràcter voluntari, els professionals que, no obstant posseir la titulació d'Enginyer Químic, segons el Reial Decret 923/1992, de 17 de juliol, o la d'Enginyer Industrial, especialitat Química, homologada a l'esmentada pel Reial Decret 1954/1994, de 30 de setembre, pugen veure posteriorment reconeguda per la Llei estatal la seua titulació.
  
Així mateix, podran integrar-se hi els qui hagen obtingut l'homologació del seu títol acadèmic a qualsevol de les titulacions esmentades.
  
2. Per a l'exercici de la professió d'enginyer químic a la Comunitat Valenciana caldrà la incorporació al col·legi en els termes establits en l'article 3.2 de la Llei 2/1974, de 13 de febrer, en la redacció donada pel Reial Decret Llei 6/2000, de 23 de juny i, si fa el cas, la comunicació prevista per l'esmentat precepte legal.
  
DISPOSICIÓ ADDICIONAL
  
Excepció a la incorporació obligatòria al col·legi
  
Queden exceptuats de la incorporació obligatòria al Col·legi Oficial d'Enginyers Químics de la Comunitat Valenciana, a què es refereix l'article 3 d'esta llei, aquells professionals que exercisquen exclusivament al servici de les administracions públiques, a l'àmbit de la Comunitat Valenciana.
  
DISPOSICIONS TRANSITÒRIES
  
Procediment a seguir quant a l'aprovació
  
dels estatuts i constitució dels òrgans de govern
  
Primera
  
Les associacions promotores de la creació del Col·legi Oficial d'Enginyers Químics de la Comunitat Valenciana designaran una Comissió Gestora que, en el termini de sis mesos des de l'entrada en vigor de la present llei, aprovarà uns estatuts provisionals del Col·legi Oficial d'Enginyers Químics de la Comunitat Valenciana, en què es regule la convocatòria i el funcionament de l'Assemblea Col·legial Constituent del col·legi, de què formaran part tots els professionals inscrits en les esmentades associacions, així com aquells que s'inscriguen en este termini. La convocatòria es publicarà en el Diari Oficial de La Generalitat Valenciana.
  
Segona
  
1. L'Assemblea Constituent, en el termini de sis mesos des de l'aprovació dels estatuts provisionals, elaborarà i aprovarà els estatuts definitius del Col·legi Oficial d'Enginyers Químics de la Comunitat Valenciana i elegirà els membres dels òrgans col·legials de govern. També en formaran part els qui s'hagueren inscrit en este últim termini.
  
2. L'acta de l'Assemblea Constituent es trametrà a la Conselleria de Justícia i Administracions Públiques o òrgan competent en matèria de col·legis professionals, i inclourà la composició dels seus òrgans de govern i els estatuts del col·legi, perquè verifique la seua legalitat i conseqüent inscripció registral i publicació en el Diari Oficial de La Generalitat Valenciana.
  
DISPOSICIÓ FINAL
  
Entrada en vigor
  
La present llei entrarà en vigor l'endemà de la seua publicació en el Diari Oficial de La Generalitat Valenciana.
  
Per tant, ordene que tots els ciutadans, tribunals, autoritats i poders públics als quals pertoque, observen i facen complir esta llei.
  
València, 18 de novembre de 2005
  
El president de la Generalitat,


Còpia Permalink ELI